เป็นร้านที่เห็นมาจากรายการโทรทัศน์อีกแล้วครับ เลยต้องจัดซะหน่อย ร้านนี้มา 3รอบแล้วครับ ชอบบรรยากาศ ชิวๆ เหมือนอยู่แถวดอนหอยหลอด แต่ที่นี่กรุงเทพครับ ยังมองเห็นหลักเขตกรุงเทพอยู่เลย ร้านนี้มาไม่ยากครับ มาตามถนนบางขุนเทียนชายทะเล อาจจะผ่านร้านซีฟู๊ดหลายร้านหน่อยครับ มาถึงที่จอดรถทางร้าน ต้องนั่งเรือต่อนะครับ หัวละประมาณ 50บาท ไป-กลับ ครับ ระหว่างทางจะได้ชมวิวสองข้างทางไปด้วยครับ ผ่านศาลพันท้ายนรสิงห์ ดูวิธีชีวิตชาวบ้านริมน้ำ ที่มีอาชีพทำประมงเป็นหลัก ทุกบ้านจะมีเรือเป็นพาหนะด้วยครับ นั่งเรือหางยาวชิวๆมาเรื่อยๆก็จะถึงร้านที่ตั้งอยู่กลางน้ำทะเล วิวด้านหน้าเป็นทะเลและหลักเขตกรุงเทพ ส่วนวิวด้านหลังเป็นป่าชายเลน ลมพัดตลอดวันเลยครับ ทุกโต๊ะจะมองเห็นทะเล และรับลมทะเลได้ด้วย หลังจากเสพบรรยากาศแล้วก็มาเริ่มสั่งเมนูอาหารกันครับ ผมสั่งซีฟู๊ดชุดเล็กไป ชอบตรงมีค้อนกับเขียงมาให้ทุบด้วย ปูกุ้งปลาหมึกหอย เสริฟรวมกันมาในตระกร้าเลยครับ วันนี้โชคดีที่มีใบชะคราม เลยสั่งแกงส้มใบชะคราม กับปลาเก๋านึ่งซีอิ้ว รสชาติพอได้ แต่บรรยากาศฟินสุดๆ